**Prometheus** (m.kreik. Προμηθεύς; lat. *Prometheus*) on Lukianoksen kirjoittama satiiri, joka liittyy Prometheus-myyttiin.

Historia
--------

Lukianos eli ja kirjoitti 100-luvulla, ja hänet tunnetaan ennen kaikkea satiireistaan. Hänen teoksensa *Prometheus* on parodia Aiskhyloksen *Prometheis*-trilogiaan kuuluneen tragedian *Kahlehdittu Prometheus* avauksesta. Toisaalta teoksen on nähty jatkavan Platonin *Protagoras*-dialogin perintöä; Platonin dialogissa Prometheus esiintyy Protagoraan puheessa ihmiskunnan hyväntekijänä. Yleisesti Prometheus-myytin pohjana on ollut Hesiodoksen kuvaus teoksissa *Jumalten synty* ja *Työt ja päivät*.

Teoksella on joissain käsikirjoituksissa otsikko *Prometheus eli Kaukasus*. Näin se on ilmeisesti haluttu erottaa Lukianoksen teoksesta *Sille joka sanoi "Olet kirjallinen Prometheus"*. Prometheus esiintyy myös Lukianoksen satiirissa *Jumalien keskusteluja*.

Sisältö
-------

Lukianoksen teos on muodoltaan dialogi eli keskustelu. Se on jaettu 21 lyhyeen lukuun. Teoksen tyyli muistuttaa *Jumalien keskusteluja* sekä menippolaista satiiria.

Keskustelu sijoittuu Kaukasus-vuorelle ja siinä esiintyvät titaani Prometheuksen lisäksi Hermes ja Hefaistos. Nämä ovat ristiinnaulitsemassa Prometheusta vuoren rinteelle Zeuksen käskystä, koska tämä oli huijannut ylijumalaa uhrilihojen jaossa, tehnyt ihmiset savesta ja varastanut tulen jumalilta ihmisille. Prometheus kuitenkin haastaa Hermeen ja Hefaistoksen oikeudenkäyntiä muistuttavaan keskusteluun: hän pyytää näitä toimimaan syyttäjinään ja alkaa itse pitää puolustuspuhetta itselleen.

Prometheus vastaa Zeukselta peräisin olleisiin syytöksiin sanomalla, että tämä on vain pikkumainen, jos suuttuu leikinteosta uhrilihojen jaossa noin paljon. Ihmisten luominen taas oli jumalille hyödyksi, koska seurauksena autio maa on tullut asutetuksi ja kaunistetuksi, ja jumalienkin autuus ilmenee paremmin, kun sitä voi verrata ihmisiin. Tuli taas on luonteeltaan sellainen, ettei sitä voi todella varastaa; kukaan ei menetä tultaan, vaikka joku toinen käyttäisikin sitä oman tulensa sytyttämiseen.

Hermes kuitenkin vastaa, että Zeus olisi vain suuttunut Prometheuksen puolustuksesta lisää ja lähettänyt entistä useampia kotkia nokkimaan tämän maksaa.

Lähteet
-------

1. ↑  Dougherty, Carol: *Prometheus*, s. 46. Gods and Heroes of the Ancient World. Routledge, 2005. ISBN 1134347529. Teoksen verkkoversio.
2. ↑  McLelland, Joseph Cumming: *Prometheus Rebound: The Irony of Atheism*, s. 31. Wilfrid Laurier Univ. Press, 1988. ISBN 088920974X. Teoksen verkkoversio.
3. ↑  Platon: *Protagoras* 322.
4. ↑  Hesiodos: *Jumalten synty* 511–616.
5. ↑  Hesiodos: *Työt ja päivät* 42–105.
6. 1 2  Harmon, A. M.: "Introduction". Lucian: *Works*, s. 241. Volume II. Loeb Classical Library. Cambridge, MA: Harvard University Press, 1960.
7. ↑  Lukianos: *Jumalien keskusteluja I, Prometheuksen vapautus*.
8. ↑  Lukianos: *Prometheus* 1–6.
9. ↑  Lukianos: *Prometheus* 7–19.
10. ↑  Lukianos: *Prometheus* 20–21.

Kirjallisuutta
--------------

### Suomennos

* Lukianos: *Prometheus*. Teoksessa Lukianos: *Satiireja*. Sisältää teokset: Prometheus; Uni eli Kukko; Pariksen valinta; Zeus tutkittavana; Kharon; Viisauksia kaupan; Matka manalaan eli tyranni; sekä Ikaromenippos eli taivaankulkija. Kreikan kielestä suomentanut Aapo Junkola. Käännöksen tarkistus ja esipuhe: Martti Leiwo. Tampere: A. Junkola, 1996. ISBN 952-90-8072-7.

### Muita käännöksiä

* Lucian: *Prometheus*. Teoksessa Lucian: *Works*, s. 241. Volume II. Loeb Classical Library. Cambridge, MA: Harvard University Press, 1915; 1960. 0674990609. Teoksen verkkoversio.
* Lucian: *Prometheus*. Teoksessa Lucian of Samosata: *Works*. Volume 1. Echo Library, 2007. ISBN 1406861723. Teoksen verkkoversio. (englanniksi)

Aiheesta muualla
----------------

* Lucian: *Prometheus*. Perseus. (muinaiskreikaksi)
* Lucian: *Prometheus on Caucasus*. (englanniksi)